Zmena zmluvy o poskytnutí nenávratného finančného príspevku počas krízovej situácie zverejnená 
dňa 10. 11. 2021 centrálnym koordinačným orgánom 
s poradovým číslom 2
(ďalej aj ako „hromadná zmena zmluvy“)
1.	V súlade s § 59 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej ako „zákon o príspevku z EŠIF“) v čase krízovej situácie možno zmluvu o poskytnutí nenávratného finančného príspevku podľa § 25 zákona o príspevku z EŠIF zmeniť oznámením poskytovateľa zaslaným prijímateľovi v elektronickej podobe.
2.	Zmluva o poskytnutí nenávratného finančného príspevku sa mení v rozsahu, v akom podľa oznámenia poskytovateľa bola prevzatá zmena zmluvy zverejnená orgánmi podieľajúcimi sa na poskytovaní príspevku podľa § 6 zákona o príspevku z EŠIF (Centrálny koordinačný orgán alebo CKO) alebo § 9 zákona o príspevku z EŠIF (Certifikačný orgán).
3.	Podľa § 59 zákona o príspevku z EŠIF Centrálny koordinačný orgán týmto zverejňuje maximálny rozsah zmeny Zmluvy o poskytnutí nenávratného finančného príspevku (ďalej ako „NFP“) v rozsahu samotnej zmluvy bez príloh (ďalej ako „zmluva“) (Príloha č. 1) a maximálny rozsah zmeny Všeobecných zmluvných podmienok (ďalej ako „VZP“) ako neoddeliteľnej súčasti Zmluvy o poskytnutí NFP (Príloha č. 2), pre Zmluvy o poskytnutí NFP uzatvorené v rámci operačného programu Výskum a inovácie a operačného programu Integrovaná infraštruktúra Ministerstvom hospodárstva Slovenskej republiky ako sprostredkovateľským orgánom (ďalej ako „poskytovateľ“). 
4.	Účelom tejto hromadnej zmeny zmluvy je umožniť aktualizáciu každej účinnej Zmluvy o poskytnutí NFP, uvedenej v odseku 3, bez ohľadu na to, kedy k uzavretiu konkrétnej Zmluvy o poskytnutí NFP došlo, s minimálnymi administratívnymi a časovými nárokmi týkajúcimi sa tejto aktualizácie. 
5.	Zmena zmluvy a VZP podľa Prílohy č. 1 a Prílohy č. 2, zverejnená Centrálnym koordinačným orgánom, predstavuje maximálny rozsah zmeny zmluvy a VZP. Závisí od rozhodnutia poskytovateľa, v akom rozsahu preberie tento maximálny rozsah zmeny zmluvy a VZP pre jednotlivé výzvy. Zmena zmluvy a VZP, zverejnená poskytovateľom, nemôže ísť nad rámec maximálnej zmeny zmluvy a VZP, zverejnenej Centrálnym koordinačným orgánom podľa § 59 zákona o príspevku z EŠIF.
6.	Poskytovateľ je povinný na svojom webovom sídle zverejniť rozsah zmeny prevzatej z tohto maximálneho rozsahu pre jednotlivé výzvy. 
7.	Poskytovateľ je povinný oznámiť všetkým dotknutým prijímateľom zmenu Zmluvy o poskytnutí NFP elektronickou formou prostredníctvom informačného monitorovacieho systému ITMS2014+, ktorý je preferovaným informačným kanálom, prostredníctvom Ústredného portálu verejnej správy alebo odoslaním oznámenia na elektronickú adresu prijímateľa podľa obsahu projektového spisu. Súčasťou oznámenia musí byť odkaz na túto maximálnu zmenu Zmluvy o poskytnutí NFP, zverejnenú Centrálnym koordinačným orgánom v osobitnej sekcii na www.partnerskadohoda.gov.sk a súčasne určenie rozsahu zmeny prevzatej poskytovateľom z maximálneho rozsahu zmeny zverejneného Centrálnym koordinačným orgánom. 
8.	V rozsahu podľa oznámenia poskytovateľa sa mení Zmluva o poskytnutí NFP, t.j. zmluva a VZP pre daného prijímateľa bez potreby uzatvorenia dodatku k Zmluve o poskytnutí NFP. K zmene Zmluvy o poskytnutí NFP uvedeným spôsobom dochádza priamo zo zákona, bez potreby zverejnenia zmeny (napr. dodatku) v Centrálnom registri zmlúv. 
9.	Zmena Zmluvy o poskytnutí NFP je voči prijímateľovi účinná odoslaním oznámenia poskytovateľa prijímateľovi podľa bodu 7.
10.	Ak prijímateľ so zmenou Zmluvy o poskytnutí NFP nesúhlasí, môže do desiatich pracovných dní od doručenia oznámenia podľa bodu 7, najneskôr však do jedného mesiaca od odoslania oznámenia podľa bodu 7, od Zmluvy o poskytnutí NFP odstúpiť.  
11.	Zmena Zmluvy o poskytnutí NFP, s výnimkou častí týkajúcich sa finančného riadenia (článok 10, 11, 15, 16, 17a, 17b, 17c, 18 a 20 Všeobecných zmluvných podmienok), ktorých zmena je podľa § 59 zákona o príspevku z EŠIF v pôsobnosti Certifikačného orgánu, sa považuje za zverejnenú podľa § 47a ods. 1 Občianskeho zákonníka pre každú Zmluvu o poskytnutí NFP dňom zverejnenia tejto hromadnej zmeny zmluvy Centrálnym koordinačným orgánom. Vo vzťahu ku konkrétnym prijímateľom zmena Zmluvy o poskytnutí NFP nadobudne účinnosť len v prípade, ak bude poskytovateľom oznámená v súlade s bodom 7. 
12.	Poskytovateľ je oprávnený vypracovať konsolidovanú verziu Zmluvy o poskytnutí NFP, ktorá bude predstavovať úplné znenie zmeneného dokumentu (zmluvy a  VZP). Poskytovateľ môže konsolidovanú verziu Zmluvy o poskytnutí NFP zaslať prijímateľovi spolu s oznámením o zmene Zmluvy o poskytnutí NFP podľa bodu 7. Uvedené v žiadnom prípade nezakladá povinnosť poskytovateľa premietnuť zmeny v Zmluve o poskytnutí NFP, vykonané v nadväznosti na túto hromadnú zmenu zmluvy, do individuálnych dodatkov uzatvorených s prijímateľmi. 

Vysvetlivky používaných pojmov (vychádza sa z ich definície vo vzore CKO č. 28 – Zmluva o poskytnutí NFP, vrátane využívania veľkých a malých písmen): 
1.	Zmluva o poskytnutí NFP - zahŕňa zmluvu, VZP a ostatné prílohy Zmluvy o poskytnutí NFP; 
2.	zmluva (s malým „z“) - je  samotná zmluva bez príloh, ktorej zmeny sú uvedené v Prílohe č. 1 pre účely tejto hromadnej zmeny zmluvy. 
3.	Všeobecné zmluvné podmienky - tvoria prílohu č. 1 Zmluvy o poskytnutí NFP, označujú sa skratkou VZP a ich zmeny sú uvedené Prílohe č. 2 k tejto hromadnej zmene zmluvy. 

1.	Mení sa článok 5. OSOBITNÉ DOJEDNANIA odsek 5.2 písmeno a) zmluvy tak, že sa ruší a nahrádza sa novým, ktoré znie:

„Vznik platného zabezpečenia pohľadávky (aj budúcej) Poskytovateľa voči Prijímateľovi, ktorá by mu mohla vzniknúť zo Zmluvy o poskytnutí NFP, kde hodnota zabezpečenia musí spĺňať podmienky uvedené v článku 13 odsek 1 VZP.

Poskytovateľ nebude požadovať zabezpečenie pohľadávky v súvislosti s výdavkami za dodané tovary/poskytnuté služby/vykonané stavebné práce vo vzťahu k Žiadosti o platbu pred úhradou Žiadosti o platbu, ktorú Prijímateľ predložil v súlade s príslušnými prechodnými ustanoveniami Usmernenia k zabezpečeniu, za splnenia podmienok uvedených v Usmernení k zabezpečeniu. V prípadoch podľa predchádzajúcej vety je Prijímateľ povinný platne zabezpečiť pohľadávku (aj budúcu) Poskytovateľa do 3 mesiacov od úhrady Žiadosti o platbu zo strany Poskytovateľa, pričom nesplnenie tejto povinnosti Prijímateľom predstavuje podstatné porušenie Zmluvy o poskytnutí NFP.

Poskytovateľ nebude požadovať zabezpečenie pohľadávky za Preddavkové platby nárokované v Žiadosti o platbu pred úhradou Žiadosti o platbu, ktorú Prijímateľ predložil v súlade s príslušnými prechodnými ustanoveniami Usmernenia k zabezpečeniu, za splnenia podmienok uvedených v Usmernení k zabezpečeniu. V prípadoch podľa predchádzajúcej vety je Prijímateľ povinný platne zabezpečiť pohľadávku (aj budúcu) Poskytovateľa do 3 mesiacov odo dňa nadobudnutia vlastníckeho práva k predmetu plnenia, ku ktorému sa vzťahujú nárokované Preddavkové platby.

V prípade, ak vo vzťahu k jednému predmetu plnenia Prijímateľ doručí Poskytovateľovi Žiadosť o platbu, ktorá bude obsahovať Preddavkové platby v súlade s príslušnými prechodnými ustanoveniami Usmernenia k zabezpečeniu, a aj Žiadosť o platbu, v ktorej bude uplatňovať výdavky za dodané tovary/poskytnuté služby/vykonané stavebné práce v súlade s príslušnými prechodnými ustanoveniami Usmernenia k zabezpečeniu, pri zabezpečení budúcej pohľadávky vo vzťahu k všetkým takýmto Žiadostiam o platbu sa bude postupovať podľa podmienok pre zabezpečenie pohľadávky vo vzťahu k dodaným tovarom/poskytnutým službám/vykonaným stavebným prácam uvedených v tomto odseku tohto článku zmluvy a v Usmernení k zabezpečeniu.

Zabezpečenie sa vykoná využitím niektorého zo zabezpečovacích inštitútov podľa Právnych predpisov SR, ktorý bude Poskytovateľ akceptovať, za splnenia podmienok uvedených v článku 13 odsek 1 VZP a v Usmernení k zabezpečeniu. Ponúknuté zabezpečenie, ktoré spĺňa všetky podmienky uvedené v tomto odseku 5.2 a podmienky analogicky aplikovateľné na ponúknuté zabezpečenie v zmysle článku 13 odsek 1 VZP, môže Poskytovateľ odmietnuť. Poskytovateľ je oprávnený odmietnuť ponúknuté zabezpečenie v prípade, ak ide o zabezpečovací inštitút alebo predmet zabezpečenia, o ktorom predtým Poskytovateľ vyhlásil, že ho nebude akceptovať, alebo ak existuje iný závažný dôvod, pre ktorý ponúkané zabezpečenie v celej alebo v čiastočnej výške nie je možné akceptovať a Poskytovateľ tento dôvod oznámi Prijímateľovi.“.

2.	Mení sa článok 5. OSOBITNÉ DOJEDNANIA odsek 5.5 zmluvy tak, že sa ruší a nahrádza sa novým, ktorý znie:

„Ak v rámci Projektu dochádza k dodaniu tovarov, poskytnutiu služieb alebo vykonaniu stavebných prác po uhradení Preddavkovej platby Dodávateľovi, spôsob a lehoty dodania, poskytnutia alebo vykonania plnenia musia byť dohodnuté v zmluvnom vzťahu s Dodávateľom, pričom tieto nesmú byť v rozpore s pravidlami stanovenými Poskytovateľom v Právnych dokumentoch (napr. v Príručke pre Prijímateľa, v Usmernení k preddavkovým platbám alebo v Usmernení k zabezpečeniu).“.

1.	V článku 1. VŠEOBECNÉ USTANOVENIA odsek  3 VZP sa mení definícia pojmu „Doplňujúce údaje k preukázaniu dodania predmetu plnenia“, tak, že sa ruší pôvodná definícia a nahrádza sa novou, ktorá znie:
„Doplňujúce údaje k preukázaniu dodania predmetu plnenia – doklad alebo viacero dokladov, v ktorých sa uvádzajú doplňujúce údaje k preukázaniu dodania predmetu plnenia, vrátane príloh. Prijímateľ nimi preukazuje dodanie tovarov, poskytnutie služieb alebo vykonanie stavebných prác, ktorých realizácia bola uhradená na základe Preddavkovej platby uhradenej Dodávateľovi a ktorá bola zo strany Poskytovateľa uhradená Prijímateľovi;“.

2.	V článku 1. VŠEOBECNÉ USTANOVENIA odsek  3 VZP sa mení definícia pojmu „Preddavková platba“ tak, že sa ruší pôvodná definícia a nahrádza sa novou, ktorá znie:
„Preddavková platba - úhrada finančných prostriedkov v prospech Dodávateľa vopred, t.j. pred dodaním dohodnutých tovarov, poskytnutím služieb alebo vykonaním stavebných prác, avšak v rozsahu ustanovení k Preddavkovým platbám dohodnutých v zmluvnom vzťahu s Dodávateľom; v bežnej obchodnej praxi sa používa aj pojem ,,záloha“ alebo „preddavok“ a pre doklad, na základe ktorého sa úhrada realizuje, sa používa aj pojem „zálohová faktúra“ alebo „preddavková faktúra“. Podmienky oprávnenosti výdavkov pre Preddavkové platby, ktoré musia byť splnené, aby mohli byť výdavky považované za Oprávnené výdavky, sú stanovené v Usmernení k preddavkovým platbám;“.

3.	V článku 1. VŠEOBECNÉ USTANOVENIA odsek  3 VZP sa mení definícia pojmu „Účtovný doklad“ tak, že sa ruší pôvodná definícia a nahrádza sa novou, ktorá znie:

„Účtovný doklad - doklad definovaný v § 10 odsek 1 Zákona o účtovníctve. Na účely predkladania Žiadosti o platbu sa vyžaduje splnenie náležitostí definovaných v § 10 odsek 1 písmená a) až f) Zákona o účtovníctve, pričom za dostatočné splnenie náležitosti podľa písmena f) sa považuje vyhlásenie Prijímateľa v Žiadosti o platbu v časti Čestné vyhlásenie v znení podľa prílohy č. 1a) Systému finančného riadenia. V súvislosti s postúpením pohľadávky sa z pohľadu splnenia požiadaviek všeobecného nariadenia za Účtovný doklad, ktorého dôkazná hodnota je rovnocenná faktúram, považuje aj doklad preukazujúci vykonanie započítania pohľadávok. Rozdielne od prvej vety tejto definície sa na účely predkladania Žiadosti o platbu v prípade využívania Preddavkových platieb za Účtovný doklad považuje doklad (tzv. zálohová alebo preddavková faktúra), na základe ktorého je uhrádzaná Preddavková platba Dodávateľovi;“.

4.	V článku 1. VŠEOBECNÉ USTANOVENIA odsek  3 VZP sa zavádza nová definícia pojmu „Usmernenie k preddavkovým platbám“, ktorá znie:
„Usmernenie k preddavkovým platbám – Právny dokument, ktorý je Zverejnený na Webovom sídle Poskytovateľa, určujúci podmienky oprávnenosti a uplatnenie preddavkových platieb v rámci dopytovo-orientovaných projektov v gescii Ministerstva hospodárstva Slovenskej republiky;“.

5.	V článku 1. VŠEOBECNÉ USTANOVENIA odsek  3 VZP sa zavádza nová definícia pojmu „Usmernenie k zabezpečeniu“, ktorá znie:

„Usmernenie k zabezpečeniu – Právny dokument, ktorý je Poskytovateľom zverejnený na Webovom sídle Poskytovateľa určujúci podmienky a postupy súvisiace so zabezpečením pohľadávky Poskytovateľa zo Zmluvy o poskytnutí NFP v rámci dopytovo-orientovaných projektov;“.

6.	Mení sa článok 4. POVINNOSTI SPOJENÉ S MONITOROVANÍM PROJEKTU A POSKYTOVANÍM INFORMÁCIÍ odsek 13 VZP tak, že sa ruší a nahrádza sa novým, ktorý znie:
„Prijímateľ je povinný informovať Poskytovateľa o dodaní tovarov, poskytnutí služieb alebo vykonaní stavebných prác, ktoré boli dodané, poskytnuté alebo vykonané po uhradení Preddavkovej platby Dodávateľovi, a to zaslaním Doplňujúcich údajov k preukázaniu dodania predmetu plnenia a ďalšej podpornej dokumentácie Bezodkladne po ich dodaní, poskytnutí alebo vykonaní. Prijímateľ je povinný zaslať Poskytovateľovi zúčtovaciu faktúru Bezodkladne po jej doručení od Dodávateľa.“.

7.	Mení sa článok 9. UKONČENIE ZMLUVY odsek 4 písmeno b) bod xviii) VZP tak, že sa ruší a nahrádza sa novým, ktorý znie:

„ak nedošlo k dodaniu tovarov, poskytnutiu služieb alebo vykonaniu stavebných prác, ktoré boli uhradené na základe Preddavkovej platby, spôsobom a v lehotách stanovených  v zmluvnom vzťahu s Dodávateľom v nadväznosti na článok 5 odsek 5.5 zmluvy.“.

8.	V článku 14. OPRÁVNENÉ VÝDAVKY odsek 1 písmeno h) VZP sa na konci ustanovenia za bodkočiarku vkladajú slová „pre účely úhrady Preddavkovej platby, sa za Účtovný doklad považuje aj doklad, na základe ktorého je uhrádzaná Preddavková platba Dodávateľovi,“.